Frp-Korsberg: Har «ikke-eksisterende forhold» til sin fagstatsråd Sandberg
– Det vil bli løst, sier Korsberg til VG. Inntil videre forholder han seg til at han sitter i næringskomiteen på Stortinget. Han er i Nairobi i 24 graders varme i Kenya mens hans partifelle og nye fiskeriminister Per Sandberg entret slottsplassen i gråvær og fire kuldegrader som ny medlem av regjeringen onsdag.Forholdet mellom Sandberg og Korsberg har i flere år vært svært anstrengt og vanskelig, spesielt etter at Per Sandberg ga ut sin bok «Mot min vilje» for to år siden. De er fremdeles langtfra venner. I boken ble Korsberg blant annet omtalt som løgnaktig og hevngjerrig. Øyvind Korsberg klapper ikke i hendene over at Per Sandberg blir en del av regjeringskollegiet og fagstatsråd for næringskomiteen. – For å si det slik: Som stortingsrepresentant har jeg et profesjonelt forhold til den som til enhver tid sitter som statsråd, sier Korsberg til VG. – Hva tenker du om Per Sandberg som statsråd – og fagstatsråd opp mot næringskomiteen der du sitter? – Det er ikke noe jeg kan gjøre noe med – hvem som blir statsråd, svarer Korsberg.– Hvordan vil du beskrive ditt forhold til Sandberg nå? – Det er et ikke-eksisterende forhold. Profesjonelt sett møter vi i mange av de samme møtene. – Er du overrasket over at Sandberg er tatt inn i regjeringen? – Det har jeg ingen kommentar til. – Dere er ikke akkurat venner som går ut og spiser middag sammen? – Vi har som sagt et ikke-eksisterende forhold. Vi omgås profesjonelt, og det er det hele. Slik har det vært siden han ga ut boken sin. Men jeg forholder meg selvsagt til de statsrådene som til enhver tid sitter i regjeringen, gjentar Korsberg. Stortingsrepresentant Bård Hoksrud er en av mange i partiet som kjenner til den langvarige konflikten mellom Korsberg og Sandberg. Han tror forholdet mellom de to vil gå seg til. – Jeg er sikker på at de fikser det på en god og profesjonell måte, sier Hoksrud til VG. Han kjenner begge gjennom mange år på Stortinget og i partiet.Konflikten mellom Sandberg og Korsberg var i fjor så intens at Korsberg, partiets mangeårige førstekandidat og nestor i Troms-politikken, for første gang på mange år droppet årsmøtet i Troms Frp. – Det skyldes den betente situasjonen som har oppstått i Troms Frp grunnet maktspillet til Sandberg, sa Korsberg til VG. Sandbergs posisjon som nestleder i partiet var årsaken til at Korsberg tok kritikken mot ham så tungt. Til Nordlys sa Korsberg at krangelen skyldtes at Sandberg drev et maktspill for å få konen Line Miriam Sandberg inn i sentrale posisjoner i parti og fylke. – Når både sentralstyret og fylkesstyret i partiet aksepterte at vår nestleder hudfletter en navngitt stortingsrepresentant ved navn i en bok, så gjør det at jeg synes organisasjonskulturen har et annet verdigrunnlag enn meg, sa Korsberg til VG da.Fiskeriminister Per Sandberg sier han tror det vil gå fint å samarbeide med partifelle Øyvind Korsberg i næringskomiteen. – Det tror jeg vil gå helt fantastisk. Jeg er avhengig av et godt forhold til alle som jobber med fiskeripolitikk på Stortinget, de skal jeg respektere fullt ut. Både Korsberg og andre vil tilføre meg betydelig i forhold til å lykkes, sier Sandberg til VG. – Øyvind Korsberg sier han har et ikke-eksisterende forhold til deg. Har du fortsatt et like anstrengt forhold til han? – Det høres ikke så anstrengt ut for meg. Men vi har aldri hatt noe forhold, Øyvind Korsberg og meg, svarer Per Sandberg og ler.
Frps nestleder i Stortingets næringskomite Øyvind Korsberg (55) mener det svært anstrengte forholdet mellom ham og hans nye fagstatsråd Per Sandberg (55) ikke trenger være noe problem.